CELEX: 32020D2107
Language: hu
Date: 2020-12-14 00:00:00
Title: A Bizottság (EU) 2020/2107 végrehajtási határozata (2020. december 14.) a 2007/25/EK határozatnak az alkalmazási ideje tekintetében történő módosításáról (az értesítés a C(2020) 8789. számú rendelettel történt) (EGT-vonatkozású szöveg)

2020.12.16.   
               
               
                  HU
               
               
                  Az Európai Unió Hivatalos Lapja
               
               
                  L 425/103
               
            
         A BIZOTTSÁG (EU) 2020/2107 VÉGREHAJTÁSI HATÁROZATA
         (2020. december 14.)
         a 2007/25/EK határozatnak az alkalmazási ideje tekintetében történő módosításáról
         
            
               (az értesítés a C(2020) 8789. számú rendelettel történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a kedvtelésből tartott állatok nem kereskedelmi célú mozgásáról és a 998/2003/EK rendelet hatályon kívül helyezéséről szóló, 2013. június 12-i 576/2013/EU európai parlamenti és tanácsi rendeletre (1) és különösen annak 36. cikke (1) bekezdésére,
         mivel:
         
                     (1)
                  
                  
                     A 2007/25/EK bizottsági határozat (2) a magas patogenitású madárinfluenzával (HPAI) kapcsolatos, valamint a tulajdonosaik kíséretében lévő, kedvtelésből tartott madarak Unióba való behozatalára vonatkozó egyes védekezési intézkedéseket határoz meg. A határozatot a Bizottság a H5N1 altípusba tartozó HPAI kitörésére válaszul fogadta el az állati és emberi egészség Unión belüli védelme érdekében, és 2020. december 31-ig alkalmazandó.
                  
               
                     (2)
                  
                  
                     A baromfik és más, fogságban élő madarak körében világszerte továbbra is előfordul a különböző H5 altípusokba és ritkábban a H7 altípusba tartozó HPAI kitörése. A HPAI több harmadik országban endémiássá vált, és újabb harmadik országokat is elért. Továbbra is fennáll annak a veszélye, hogy a HPAI vírust a kedvtelésből tartott madarak harmadik országokból történő nem kereskedelmi célú behozatala révén behurcolják az Unióba, ezért fenn kell tartani a 2007/25/EK határozatban megállapított kockázatcsökkentő intézkedéseket.
                  
               
                     (3)
                  
                  
                     Az 576/2013/EU rendelet alapján kidolgozásra került egy felhatalmazáson alapuló jogi aktus és egy végrehajtási jogi aktus, amelyek állategészségügyi és bizonyítványkiállítási követelményeket határoznak meg a kedvtelésből tartott madarak Unióba történő nem kereskedelmi célú behozatalára. E jogi aktusok bizonyos rendelkezéseiről azonban még folynak a megbeszélések, ezért a 2007/25/EK határozatban jelenleg rögzített védekezési intézkedéseket állandó jelleggel felváltó két jogi aktus elfogadására 2020. december 31., azaz a 2007/25/EK határozat alkalmazásának zárónapja előtt nem fog sor kerülni.
                  
               
                     (4)
                  
                  
                     Ennek megfelelően a HPAI-val kapcsolatos globális járványügyi helyzetre tekintettel a 2007/25/EK határozat alkalmazási időszakát 2021. december 31-ig meg kell hosszabbítani, és ezen időpontig el kell fogadni a 2007/25/EK határozatban rögzített követelményeket felváltó felhatalmazáson alapuló jogi aktust és végrehajtási jogi aktust.
                  
               
                     (5)
                  
                  
                     A 2007/25/EK határozatot ezért ennek megfelelően módosítani kell.
                  
               
                     (6)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            A 2007/25/EK határozat 6. cikkében a „2020. december 31.” időpont helyébe a „2021. december 31-ig” időpont lép.
         
         
            2. cikk
            Ennek a határozatnak a tagállamok a címzettjei.
         
         
            Kelt Brüsszelben, 2020. december 14-én.
            
               
                  a Bizottság részéről
               
               Stella KYRIAKIDES
               
                  a Bizottság tagja
               
            
         
         
            (1)  HL L 178., 2013.6.28., 1. o.
         
         
            (2)  A Bizottság 2007/25/EK határozata (2006. december 22.) a nagy patogenitású madárinfluenzával kapcsolatos egyes védekezési intézkedésekről és a tulajdonosaik kíséretében lévő, kedvtelésből tartott madarak Közösségbe való behozataláról (HL L 8., 2007.1.13., 29. o.).